کنڈرگارٹن اور اسکول کے مقاصد و اقدار:

مادرِعلمی Kororoit Creek پرائمری اسکول اور کنڈرگارٹن کی گود سے ایسے ہونہار، ذی شعور اور پُراعتماد ذہن نمو پاتے ہیں جو نہ صرف اعلیٰ تعلیم کے زیور سے آراستہ بلکہ اس حاصل کردہ فہم و فراست، دانش اور قائدانہ صلاحیت کو بروئے کار لاتے ہوئے معاشرے کی ترقی و بہتری میں بھرپور کردار بھی ادا کرتے ہیں۔

ہم اپنی کمیونٹی میں علم کی طلب و جستجو رکھنے والے تمام افراد کو ایسی اعلیٰ، معیاری، جامع اور ہمہ گیر تعلیم فراہم کریں گے جو انہیں اپنے قریب تر معاشروں میں بھرپور اور بامقصد زندگی جینے کے لیے بھی تیار کرے اور وسیع تر دنیا میں اپنا مثبت کردار ادا کرنے کے لیے بھی۔

کنڈرگارٹن اور اسکول کا فلسفہ:

**ہمارے کنڈرگارٹن میں خوش آمدید – ایک ایسی جگہ جہاں آپ کی سوچ کو نمو ملتی ہے اور جہاں آپ دریافت کرتے، کھیلتے اور سیکھتے ہیں۔ آپ یہاں محفوظ بھی ہیں اور اپنے دوستوں کے درمیان رہتے ہوئے اپنی انفرادیت بھی قائم رکھ سکتے ہیں۔**

یہاں آپ کو– اندر بھی اور باہر بھی– ایسی جگہیں وافر ملیں گی جو آرام دہ بھی ہیں، حیران کُن بھی اور دل پذیر بھی۔ اساتذہ دلچسپی کی سرگرمیوں میں شمولیت کے لیے آپ کی حوصلہ افزائی بھی کریں گے اور مدد بھی۔ وہ آپ کی تجاویز سنیں گے، انہیں سنجیدگی سے لیں گے، اور پھر بغور سوچیں گے کہ انہیں مزید بہتر کرنے میں آپ کی مدد کیسے کی جائے۔ یہاں آپ عالمی برادری میں اپنا مقام بنانا شروع کردیں گے، اسکول کے لیے ذہن بنائیں گے، زندگی جینے کے ہنر سیکھیں گے، اور دنیا کی حقیقت جانیں اور سمجھیں گے۔ ہم آپ میں عجائباتِ قدرت کا مشاہدہ اور تحقیق کی امنگ و شوق پیدا کرکے ایک پائیدار مستقبل کے بیچ بوئیں گے۔

ہم آپ کے گھر والوں کو **خوش آمدید کہتے اور دعوت دیتے ہیں کہ وہ تشریف لائیں اور ہمارے ساتھ اپنی ثقافت، زبان، معلومات اور دلچسپیوں کا تبادلہ کریں۔ یاد رہے، سیکھنے سکھانے کے اس سفر میں ہم سب ساتھ ساتھ ہیں، اور اس راہ کے ہر ہر قدم پر ہم آپ کی مدد و معاونت کرنے والے ہیں۔**